POCHTA TOʻLOVINING DAVLAT BELGILARI DAVLAT KOLLEKSIYASI TOʻGʻRISIDAGI NIZOMNI TASDIQLASH HAQIDA
(resolution, 2023-11-05)

Oʻzbekiston Respublikasining “Pochta aloqasi toʻgʻrisida”gi Qonuniga (Oʻzbekiston Respublikasi qonun hujjatlari toʻplami, 2009-yil, 17-son, 209-modda) muvofiq Oʻzbekiston aloqa va axborotlashtirish agentligi hamda Oʻzbekiston Respublikasi Madaniyat va sport ishlari vazirligi qaror qiladilar: 1. Pochta toʻlovining davlat belgilari davlat kolleksiyasi toʻgʻrisidagi nizom ilovaga muvofiq tasdiqlansin. 2. Ushbu qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Ushbu Nizom Oʻzbekiston Respublikasining “Pochta aloqasi toʻgʻrisida”gi (Oʻzbekiston Respublikasi qonun hujjatlari toʻplami, 2009-yil, 17-son, 209-modda) va “Muzeylar toʻgʻrisida”gi (Oʻzbekiston Respublikasi qonun hujjatlari toʻplami, 2008-yil, 37-38-son, 364-modda) qonunlariga muvofiq Pochta toʻlovining davlat belgilari davlat kolleksiyasining tarkibi, maqsadi, uni shakllantirish, hisobga olish va saqlash tartibini belgilaydi. 1. Pochta toʻlovining davlat belgilari davlat kolleksiyasi Oʻzbekiston Respublikasida nashr qilingan pochta toʻlovining davlat belgilarini tizimli yigʻishni oʻz ichiga oladi. 2. Pochta toʻlovining davlat belgilari davlat kolleksiyasini shakllantirish Oʻzbekiston Respublikasi Raqamli texnologiyalar vazirligi tomonidan amalga oshiriladi. 3. Pochta toʻlovining davlat belgilari davlat kolleksiyasini saqlash joyi Oʻzbekiston Respublikasi Raqamli texnologiyalar vazirligining buyrugʻi bilan aniqlanadi. 4. Pochta toʻlovining davlat belgilari davlat kolleksiyasi Oʻzbekiston Respublikasida nashr qilingan pochta toʻlovining davlat belgilarini ommaviy taqdim etish maqsadida yaratiladi. 5. Pochta toʻlovining davlat belgilari davlat kolleksiyasi quyidagilar uchun moʻljallangan: oʻz tarkibi bilan pochta toʻlovining davlat belgilarini rivojlantirish tarixi va zamonaviy holatini har tomonlama aks ettirish; Oʻzbekiston Respublikasining tarixi, madaniyati, iqtisodiyoti va ijtimoiy hayotini rivojlantirish sohasidagi eng muhim voqealarni pochta toʻlovining davlat belgilari vositasida targʻib qilish; pochta toʻlovi davlat belgilarining, shu jumladan xorijda koʻrgazmaga qoʻyiladigan pochta toʻlovi davlat belgilarining ekspozitsiyasi va koʻchma koʻrgazmalarini yaratish; pochta rivojlanishi va pochta toʻlovi davlat belgilarining tarixi boʻyicha ilmiy-tadqiqot ishlarini aloqa va axborotlashtirish sohasining tashkilotlari, boshqa idoralar hamda Respublika filateliya jamiyati mutaxassislari, ilmiy xodimlari tomonidan bajarish. 6. Pochta toʻlovining davlat belgilari davlat kolleksiyasi quyidagilardan iborat: pochta toʻlovi davlat belgilarining asosiy fondi; pochta toʻlovi davlat belgilarining yordamchi fondi. 7. Pochta toʻlovi davlat belgilarining asosiy fondi tarkibiga quyidagilar kiradi: Oʻzbekiston Respublikasining pochta markalari; markalangan nashrlar: Oʻzbekiston Respublikasining markalangan pochta konvertlari, pochta varaqchalari. 8. Pochta toʻlovining davlat belgilari davlat kolleksiyasining asosiy fondi quyidagilar uchun moʻljallangan: pochta toʻlovi davlat belgilarining haqiqiyligini indentifikatsiya qilish va tasdiqlash; Oʻzbekiston Respublikasida nashr etilgan pochta toʻlovining davlat belgilarini toʻplash, saqlash va doimiy faoliyat yurituvchi ekspozitsiyani yaratish. Asosiy fond predmetlari olib qoʻyilmaydi. 9. Yordamchi fond ham asosiy fondga kirgan qismlarni oʻz ichiga oladi va quyidagilar uchun moʻljallangan: asosiy fondni toʻldirish, shu jumladan filateliya almashinuvi yoʻli bilan toʻldirish; koʻrgazmalarda pochta toʻlovining davlat belgilaridan foydalanish; pochta toʻlovi davlat belgilarining tarixi masalalari, zamonaviy holati va pochta muomalasi boʻyicha foto- va kinomateriallarni tayyorlash. 10. Yordamchi fond materiallaridan foydalanish uchun ruxsatnoma tegishli soʻrovnoma boʻyicha Oʻzbekiston Respublikasi Raqamli texnologiyalar vazirligi tomonidan beriladi. 11. Pochta toʻlovining davlat belgilari davlat kolleksiyasini shakllantirish Oʻzbekiston Respublikasi Raqamli texnologiyalar vazirligining buyrugʻiga muvofiq quyidagi yoʻllar bilan: 1992-yildan nashr etilgan pochta toʻlovining davlat belgilarini “Oʻzbekiston pochtasi” aksiyadorlik jamiyati (AJ) arxiv zaxirasidan berish; alohida qiymatga ega boʻlgan kolleksiyalarni va alohida pochta toʻlovining davlat belgilarini sotib olish; kolleksiya nusxalarini sotib olish, shuningdek Oʻzbekiston Respublikasi fuqarolari bilan filateliya almashinuvi yordamida amalga oshiriladi. 12. Pochta toʻlovining davlat belgilari davlat kolleksiyasini yangi nashr etilgan pochta toʻlovining davlat belgilari bilan toʻldirish tashkilotlar va jismoniy shaxslardan sotib olish, shuningdek filateliya almashinuvi yoʻli bilan “Oʻzbekiston pochtasi” AJ mablagʻlari, kolleksiyalar va pochta toʻlovining davlat belgilarini kolleksionerlar tomonidan ixtiyoriy ravishda berish, homiylar tomonidan qoʻllab-quvvatlash va qonunchilik hujjatlarida taqiqlanmagan boshqa manbalar hisobidan amalga oshiriladi. 13. Pochta toʻlovining davlat belgilari davlat kolleksiyasini saqlash davlat saqlash xonalarida arxiv va hujjatli fondlarni saqlash uchun belgilangan sharoitlarda, shuningdek Oʻz DSt 1129:2007 “Pochta markalari. Texnik shartlar” milliy standartining talablariga muvofiq taʼminlanadi. 14. Pochta toʻlovining davlat belgilarini hisobga olish Oʻzbekiston Respublikasi Raqamli texnologiyalar vazirligining pochta toʻlovining davlat belgilarini muomalaga kiritish toʻgʻrisidagi buyrugʻi bilan biriktirilgan identifikatsiya raqami boʻyicha amalga oshiriladi. Pochta toʻlovining davlat belgilari davlat kolleksiyasini hisobga olish uchun pochta toʻlovining davlat belgilari toʻgʻrisidagi barcha asosiy maʼlumotlar: identifikatsiya raqami, nomi, nominali, rangi, turi, oʻlchami, perforatsiyalash usuli, varaqdagi markalar miqdori, adadi, rassom yoki dizaynerning familiyasini oʻz ichiga olishi kerak boʻlgan katalogli varaqchalar yuritiladi. 15. Pochta toʻlovining davlat belgilari davlat kolleksiyasi fondlarida har yili qonunchilik hujjatlarida belgilangan tartibda inventarizatsiya ishlari oʻtkaziladi. 16. Oʻzbekiston Respublikasi Raqamli texnologiyalar vazirligining buyrugʻi bilan Pochta toʻlovining davlat belgilari davlat kolleksiyasini saqlash joyi etib belgilangan tashkilot qonunchilik hujjatlariga muvofiq uning fizik saqlanganligi va xavfsizligini taʼminlash, kolleksiyaga kiradigan predmetlar bilan bogʻliq boʻlgan hisobga olish hujjatlarini yuritish va saqlash uchun javobgar boʻladi. 17. Ushbu Nizom Oʻzbekiston Respublikasi Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasi va “Oʻzbekiston pochtasi” ochiq aksiyadorlik jamiyati bilan kelishilgan.